Keskellä Helsingin kallista ja haluttua omakotialuetta on rapistunut jo vuosikausia kaksi autiotaloa, jotka omistaa sama ihminen

Jos rakennus on päässyt huonoon kuntoon, kaupunki voi vaatia sen purkamista uhkasakon voimalla.

Helsingissä maa on niin arvokasta, että autiotalot ovat harvemmassa kuin muualla Suomessa. Itä-Pakilassa tällaisia harvinaisuuksia on kuitenkin osunut peräti kaksi saman kadun varrelle.

Manttaalitie 28:ssa sijaitsevan omakotitalon pihassa on parkissa kaksi Range Rover -maasturia. Niillä ei ole ajettu hetkeen. Penkeillä lepää lasinsiruja ja kuivuneita lehtiä, katon verhoilu repsottaa ja ikkunanpielet kasvavat sammalta.